Tuks-lektor wen geografieprys | Netwerk24
Tuks-lektor wen geografieprys
27 Maart 2019 05:30
Dr. Christel Hansen. Foto: up.ac.za
Dr. Christel Hansen, 'n lektor aan die Universiteit van Pretoria se departement geografie, geo-informatika en meteorologie, het pas die Suid-Afrikaanse Geografie­genootskap se gesogte Eeufeesprys vir vanjaar ontvang.
Sy kry die eerbewys vir die navorsing wat sy vir haar doktorsgraad gedoen het.
"Die toekenning is belangrik aangesien dit my die geleentheid sal gee om my navorsing voort te sit," sê Hansen.
"Die Genootskap se bystand is ongelooflik om mense soos ek te help om hul navorsing voort te sit."
Met haar navorsing probeer Hansen 'n beter begrip van grondtemperature, vogdinamika en die drempelwaardes wat daarmee saamgaan, kry.
"Drempelwaardes is belangrik aangesien dit in 'n klimaat wat warmer word, verander en veral in kouer omgewings 'n rol tydens grondvorming speel," sê sy.
"Ek is egter besig om soortgelyke navorsing in streke met 'n warmer klimaat en meer spesifiek woestynagtige gebiede ook te doen. Ek hoop dat my navorsing sal help om sekere aspekte van klimaatsverandering te verstaan."